## Naredba o zabrani uvoza u Republiku Hrvatsku i provoza preko područja Republike Hrvatske živih domaćih papkara (goveda, ovaca, koza i svinja) i divljih papkara, proizvoda od papkara kao i životinjske hrane i stelje radi sprječavanja unošenja u Republiku Hrvatsku zarazne bolesti slinavke i šapa

### NN 106/2004 (30.7.2004.), Naredba o zabrani uvoza u Republiku Hrvatsku i provoza preko područja Republike Hrvatske živih domaćih papkara (goveda, ovaca, koza i svinja) i divljih papkara, proizvoda od papkara kao i životinjske hrane i stelje radi sprječavanja unošenja u Republiku Hrvatsku zarazne bolesti slinavke i šapa

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2062

Na temelju članka 11. stavka 1. točke 18. Zakona
o veteri­narstvu (»Narodne novine«, broj 70/97., 105/01. i 172/03.), ministar
poljoprivrede, šumarstva i vodnoga gospodarstva donosi

## NAREDBU

 o zabrani uvoza u Republiku Hrvatsku i provoza preko
podruČja Republike Hrvatske Živih domaĆih papkara (goveda, ovaca, koza i
svinja) i divljih papkara, proizvoda od papkara kao i Životinjske hrane i
stelje radi sprjeČavanja unoŠenja u Republiku Hrvatsku zarazne bolesti slinavke
i Šapa

I.

Zabranjuje se uvoz u Republiku Hrvatsku i provoz
preko područja Republike Hrvatske:

a) živih domaćih papkara (goveda, ovaca, koza i
svinja) i divljih papkara;

b) sjemena od domaćih i
divljih papkara;

c) embrija/jajnih stanica
od domaćih i divljih papkara;

d) svježeg i smrznutog
mesa domaćih i divljih papkara;

e) proizvoda od mesa
domaćih i divljih papkara koji nisu bili obrađeni na način da je sa sigurnošću
uništen virus slinavke i šapa;

f) proizvoda
životinjskog podrijetla (od papkara) namijenjenih prehrani ljudi, prehrani
životinja ili za poljoprivrednu ili industrijsku upotrebu, životinjske hrane i
stelje biljnog podrijetla;

g) proizvoda
životinjskog podrijetla (od papkara) namije­nje­nih farmaceutskoj ili
medicinskoj (kirurškoj) upotrebi;

h) bioloških proizvoda
koji nisu sterilni

radi sprječavanja
unošenja u Republiku Hrvatsku zarazne bolesti slinavke i šapa.

Zabrana iz stavka prvog ove točke odnosi se i na pošiljke živih
papkara koje se provoze preko područja zemalja koje nisu navedene u točki III.
ove Naredbe, bez obzira na njihovo pod­rijetlo.

II.

Zabrana navedena u
točki I. ove Naredbe ne primjenjuje se na sljedeće pošiljke:

a) mesa goveda
isključujući iznutrice (osim ošita i žvačnih mišića) pod uvjetom da je meso
iskošteno i da je dobiveno od trupova s kojih su odstranjeni glavni dostupni
limfni čvorovi, koje je podvrgnuto zrenju na temperaturi iznad +2°C kroz
najmanje 24 sata prije nego su kosti bile odstranjene i u kojem je pH
vrijednost mesa, elektronski izmjerena u središtu mišića longissimus dorsi
nakon zrenja i prije iskoštavanja, bila ispod 6.0 i da je meso držano strogo
odvojeno tijekom svih stupnjeva proizvodnje, iskoštavanja i uskladištenja do
pakiranja od ostalog mesa koje ne udovoljava istim uvjetima,

podrijetlom iz
sljedećih zemalja:

**Argentina:**
Provincije Buenos Aires, Catamarca, Corrientes, Entre Rios, La Pampa, La Rioja,
Mendoza, Misiones, Neuquen, Rio Negro, San Juan, San Luis, Santa Fe, Santiago
del Estero i Tucuman, pod uvjetom da je meso dobiveno od životinja koje su
zaklane nakon i uključujući 01. veljače 2002. godine.

La Pampa i Santiago del Estero, pod uvjetom da
je meso dobiveno od životinja koje su zaklane nakon i uključujući 09. ožujka
2002. godine.

Cordoba, pod uvjetom da je meso dobiveno od
životinja koje su zaklane nakon i uključujući 27. ožujka 2002. godine.

Chubut, Santa Cruz i Tierra del Fuego, pod
uvjetom da je meso dobiveno od životinja koje su zaklane nakon i uključujući 1.
ožujka 2002. godine.

**Brazil:** Države Paraná, Minas
Gerais (osim područnih jedinica Oliveira, Passos, Săo Gonçalo de Sapucai, Sete
Lagoas i Bambuí), Săo Paulo, Espíritu Santo, Mato Grosso do Sul (osim općina
Sete Quedas, Sonora, Aquidauana, Bodoqueno, Bonito, Caracol, Coxim, Jardim,
Ladario, Miranda, Pedro Gomes, Porto Murtinho, Rio Negro, Rio Verde of Mato
Grosso i Corumbá), Santa Catarina, Goias i regionalne jedinice Cuiaba (osim
općina San Antonio de Leverger, Nossa Senhora do Livramento, Pocone i Barăo de
Melgaço), Caceres (osim općine Caceres), Lucas do Rio Verde, Rondonopolis (osim
općine Itiquiora), Barra do Garça i Barra do Burges in Mato Grosso.

Država Rio Grande do Sul, pod uvjetom da je meso
dobiveno od životinja koje su zaklane nakon i uključujući 01. prosinca 2001.
godine.

**Paragvaj:** Središnji Chaco i
područja San Pedro, pod uvjetom da je meso dobiveno od životinja koje su
zaklane nakon i uključujući 01. rujna 2002. do 19. veljače 2003. godine.

**Urugvaj:** pod uvjetom da je meso
dobiveno od životinja koje su zaklane nakon i uključujući 01. studenog 2001.
godine.

b) hermetički zatvorene toplinski obrađene
konzerve od mesa, koje su tijekom proizvodnje bile podvrgnute obradi sa Fo
vrijednosti 3 i više, odnosno trajne konzerve;

c) sirove kože ukoliko su bile obrađene na jedan
od sljedećih načina:

– tretirane kalcijevom lužinom na pH vrijednosti
12 do 13 najmanje 8 do 10 sati, te nakon toga tretirane kiselinom na pH
vrijednosti 1 do 3 najmanje 6 do 10 sati;

– soljene morskom soli uz dodatak 2% kalcinirane
sode najmanje 7 dana, ako su tako obrađene kože bile skladištene najma­nje 30
dana prije utovarivanja u mjestu podrijetla;

– sušene 42 dana na temperaturi od 20° C;

gdje način obrade mora biti naznačen na
veterinarsko-zdravstvenoj svjedodžbi;

d) toplinski obrađena tehnička mast i želatina
gdje je za vrijeme obrade postignuta temperatura u središtu proizvoda od
najmanje 70° C;

e) vuna prana u alkalnoj vodenoj otopini pri pH
vrijednosti 10, uz dodatak natrijeva karbonata (Na2CO3)
u količini od 1,5 do 2 g na litru, i sušena u zračnoj struji pri temperaturi
80° C;

f) kemijski potpuno obrađeni proizvodi, kao što
je wet-blue koža, kromirana koža, kuhane čekinje i slično;

g) mlijeko i proizvodi od mlijeka gdje je sirovo
mlijeko bilo pasterizirano pod nadzorom ovlaštenog veterinara na temperaturi od
71,7° C kroz 15 sec, nakon čega je bilo podvrgnuto:

– daljnjoj termičkoj obradi, nakon koje je
peroksidaza test dao negativnu reakciju; ili

– procesu sušenja koje uključuje zagrijavanje s
jednakim učinkom toplinske obrade kao i u prethodnom stavku; ili

– obradi kojom je postignuta pH vrijednost manja
od 6 kroz najmanje 1 sat;

h) crijeva koja se uvoze u mliječnoj kiselini
ili salamuri pH vrijednosti od 6,0 i niže;

i) trofeji divljih životinja, kuhani u kipućoj vodi
dovoljno vremena da su otklonjena sva tkiva osim kosti, rogova, papaka, pandži
ili zubi;

j) trajni suhomesnati proizvodi ukoliko
udovoljavaju slje­de­ćim uvjetima: aktivnost vode od 0,93 ili manje, pH
vrijednost manje od 6, vrijeme zrenja najmanje 9 mjeseci i težina od najmanje
5,5 kg.

III.

Zabrana navedena u točki I. ove Naredbe ne
primjenjuje se na pošiljke podrijetlom iz sljedećih zemalja:

Albanija                           Irska                         Novi Zeland

Australija                         Italija                         Njemačka

Austrija                           Japan                        Panama

Belgija                             Kanada                     Poljska

Bosna
i Hercegovina        Koreja                      Portugal

Bugarska                         Kosta Rika                Rumunjska

Cipar                               Kuba                         Singapur

Češka                             Latvija                       Sjedinjene Američke
Države

Čile                                 Litva                          Slovačka

Danska                            Luksemburg              Slovenija

El Salvador                      Madagaskar              Španjolska

Estonija                           Mađarska                  Švedska

Finska                             Makedonija               Švicarska

Francuska                       Malta                        Ujedinjeno
                                                                        Kraljevstvo

Grčka                              Mauricijus                 Ukrajina

Gvajana                           Meksiko                    Vanuatu

Gvatemala                       Nikaragva

Honduras                        Nizozemska

Island                              Norveška

Indonezija                        Nova
Kaledonija

IV.

Danom stupanja na snagu ove Naredbe prestaje važiti Nared­ba
o zabrani uvoza u Republiku Hrvatsku i provoza preko područja Republike
Hrvatske živih domaćih papkara (goveda, ovaca, koza i svinja) i divljih
papkara, proizvoda od papkara kao i životinjske hrane i stelje radi
sprječavanja unošenja u Republiku Hrvatsku zarazne bolesti slinavke i šapa
(»Narodne novine« br. 11/2004.).

V.

Ova Naredba stupa na
snagu danom objave u »Narodnim novinama«.

Klasa: 322-01/04-01/63
Urbroj: 525-01-04-1
Zagreb, 23. srpnja 2004

Ministar
**Petar Čobanković, v. r.**

Naredba, NN 106/2004-2062